שביל אלי כהן
מבנה

שביל אלי כהן הוא שביל הנצחה המורכב משמונה תחנות הפזורות לאורך כביש 98 אשר קשורות לפועלו של כהן ברמת הגולן בין השנים 1962–1965. בתחנות השונות לאורך השביל ניצבות לוחיות זיכרון, עמדות מסבירן ופסלים פרי יצירתו של הפסל יובל לופן מקיבוץ גינוסר.
השביל הוקם ביוזמת מדריך הטיולים גיל ברנר ונחנך ב-18 בינואר 2013.
להלן רשימת התחנות לאורך השביל:
| תמונה | מספר התחנה | שם האתר | תיאור התחנה | הערות |
| --- | --- | --- | --- | --- |
|  | 1 | חמת גדר (מלון אל-חמה) | במלון אל-חמה שבחמת גדר התאכסן אלי כהן מספר פעמים ונפגש עם קצינים סורים רמי דרג. | במקום שלט הנצחה, עמדת מסבירן ותבליט של מרגלים הנושאים אשכול ענבים עם הכיתוב: ”וישלח אתם לתור את הארץ” (ספר במדבר י"ג פסוק ג'). לזכר אלי כהן" |
|  | 2 | נקודת הביקורת ליד חמת גדר | מבנה בית מכס מנדטורי צרפתי ליד צומת חמת גדר ששימש מחסום ונקודת ביקורת בה נבדקו רישיונות הכניסה לחמת גדר שהייתה בתחום שטח צבאי סגור | על קיר המבנה מוצבות לוחיות עם רישיונות המעבר של אלי כהן בעברית ובערבית וכן ראש אדם יצוק ממתכת ומתחתיו הכיתוב: ”כי עיני על כל דרכיהם לא נסתרו לפני” (ספר ירמיה ט"ז פסוק י"ז) |
|  | 3 | מחסום הטנקים על כביש 98 | לרוחב כביש 98, בסוף העלייה לרמת הגולן, מוצבות קוביות בטון צרפתיות מתקופת המנדט אותן אימצו מאוחר יותר גם הסורים | במקום שלט הנצחה ועמדת מסבירן. על אחת הקוביות מוצב פסל של ראש מבזלת בעל ארבעה פרצופים המביטים לארבע רוחות השמים, אשר מסמלים את אלי כהן שהביט לכל עבר בעת איסוף מודיעין. כן מופיע הציטוט: ”ואמר סלו סלו פנו דרך הרימו מכשול מדרך עמי” (ספר ישעיה נ"ז פסוק י"ד) |
|  | 4 | מועדון הקצינים במחנה פיק | בקצה המערבי של קיבוץ קיבוץ אפיק שוכן מבנה ששימש בתור מועדון קצינים סורים. אלי כהן ביקר במקום זה, אותו בנו הסובייטים בשנות ה-50 של המאה ה-20, ותצפת לעבר הכנרת | על קיר המבנה מוצבות לוחיות שעל אחת מהן נכתב "מרפסת הר נבו" המסמלת, בדומה למשה שצפה מהר נבו על ארץ ישראל ולא יכול היה להגיע אליה, את אלי כהן אשר צפה לעבר ישראל. |
|  | 5 | צומת אליעד (סמוך לתחנת האוטובוסים "מסעף אליעד") | אלי כהן ביקר במחנה הצבא באל על (כיום, אלי-עד) במהלך שהותו בגולן | במקום סלע בזלת עליו חקוק גזר דין המוות שנגזר עליו בשל כניסתו לשטח צבאי סגור לשם השגת ידיעות לתועלת האויב וכן עמדת מסבירן ובה הקלטה של נדיה כהן המדברת על אלי כהן |
|  | 6 | מפגש כביש קוניטרה - אל-חמה עם כביש 98 (מעט אחרי הפנייה לכביש הגישה לחיספין) | בכביש קוניטרה - אל-חמה הסורי, המקביל בחלקו לתוואי כביש 98 הישראלי, עבר אלי כהן מספר פעמים בעת שהותו בגולן | במקום נשתלו שני ברושים וביניהם הונח סלע בזלת עם הסבר על מעברו של אלי כהן במקום, וכן עמדת מסבירן ובה הקלטה של אנשי המוסד שעבדו עם אלי כהן |
|  | 7 | מפקדת הצבא הסורי בקוניטרה | אלי כהן ביקר במפקדה זו, אותה בנו הסובייטים, מספר פעמים כדי לקבל אישור קצין מודיעין של המפקדה על מנת להיכנס לתוך השטח הצבאי הסגור בגולן אשר נמתח מקוניטרה דרומה לחמת גדר | ברחבת הכניסה לבניין המפקדה מוצב סלע בזלת המנציח את ביקורו של אלי כהן במקום וכן הציטוט: ”כי הנה אויביך יהמיון ומשנאיך נשאו ראש על עמך יערימו סוד ויתיעצו על צפוניך” (ספר תהילים פ"ג פסוק ג'). על הסלע מוצב פסל של מנעול עם חור להצצה המסמל את עבודת המודיעין שמטרתה פריצת המנעול של מוסדות אחרים אך שפתי העוסקים במלאכה זו חתומים ונעולים. באחד החדרים בקומה השנייה שבאגף הצפוני של המפקדה (אגף המודיעין במפקדה) הוצבה לוחית זיכרון וכן אישורי המעבר של אלי כהן בעברית ובערבית |
|  | 8 | פסל "מחכים לאלי" | למרגלות הר אביטל הוצב ב-28 במאי 2015 פסל גדול של נדיה כהן ושלושת ילדיה. הפסל צופה לכיוון דמשק הנמצאת במרחק 75 ק"מ. | בבסיס הפסל חקוקות המלים: "מחכים לאלי". בנוסף לכך מופיע הציטוט: ”כה אמר ה' מנעי קולך מבכי ועיניך מדמעה כי יש שכר לפעלתך נאם ה' ושבו מארץ אויב. ויש תקוה לאחריתך נאם ה' ושבו בנים לגבולם” (ספר ירמיהו לא' פסוק טו') |